Official Journal L 236 , 23/09/2003 P. 0859 - 0861



3. IL-POLITIKA DWAR IL-KOMPETIZZJONI 1. It-Trattat li jistabbilixxi l-Komunità Ewropea, it-Titolu VI, il-Kapitolu 1, ir-Regoli dwar il-Kompetizzjoni. Minkejja l-Artikoli 87 u 88 tat-Trattat tal-KE, Malta tista' żżomm fis-seħħ l-għajnuna għat-tħaddim mogħtija taħt l-iskemi fiskali taħt ir-Regolamenti 4 u 6 ta' l-Att dwar il-Promozzjoni ta' Negozji sal- 31 ta' Diċembru 2008, sakemm il-kondizzjonijiet li ġejjin ikunu mwettqa: - l-ammont annwali ta' l-għajnuna totali li jingħata lil impriża waħda ma jaqbiżx MTL 7200 għal kull impjegat, jew - jekk ikun ikkalkulat abbażi tal-qligħ eliġibbli għall-għajnuna, l-ammont annwali ma jaqbiżx MTL 25000 għal kull impjegat fejn ir-rata ta' taxxa mnaqqsa applikabbli hija ta' 5 % (taħt ir-Regolament 4 jew 6) jew MTL 28000 għal kull impjegat fejn ir-rata ta' taxxa mnaqqsa applikabbli hija ta' 10 % jew ta' 15 % ((taħt ir-Regolament 4 jew 6). 2. It-Trattat li jistabbilixxi l-Komunità Ewropea, Titolu VI, Kapitolu 1, Regoli dwar il-Kompetizzjoni. (a) Minkejja l-Artikoli 87 u 88 tat-Trattat tal-KE, Malta tista' tapplika l-eżenzjonijiet mit-taxxa fuq il-kumpanniji mogħtija sat- 30 ta' Novembru 2000 abbażi ta' l-Att dwar l-Iżvilupp Industrijali u l-Att dwar il-Portijiet Ħielsa ta' Malta taħt il-kondizzjonijiet li ġejjin: (i) għall-intrapriżi żgħar u ta' daqs medju, kif definiti skond it-tifsira Komunitarja [1] ta' dawn l-intrapriżi u bi qbil mal-prattika tal-Kummissjoni sa u inkluż il- 31 ta' Diċembru 2011. Fil-każ ta' fużjoni, akkwist jew xi każ ieħor simili li jinvolvi l-benefiċjarju ta' eżenzjoni mit-taxxa mogħtija taħt il-leġislazzjoni msemmija iżjed 'il fuq, l-eżenzjoni mit-taxxa tal-kumpanniji ma għandhiex titkompla. (ii) għal impriżi oħra sakemm il-limitazzjonijiet li ġejjin fuq l-ammonti ta' għajnuna li jingħataw taħt il-leġislazzjoni msemmija iżjed 'il fuq jiġu rispettati: (aa) Għajnuna mogħtija mill-Istat għall-investimenti reġjonali: - l-għajnuna ma għandhiex taqbeż il-massimu ta' 75 % tal-kost ammissibbli fuq l-investiment jekk l-impriża tkun kisbet id-dritt għall-eżenzjoni mit-taxxa qabel l- 1 ta' Jannar 2000. Jekk l-impriża tkun kisbet id-dritt għall-eżenzjoni mit-taxxa matul is-sena 2000, l-għajnuna globali ma għandhiex taqbeż il-massimu ta' 50 % tal-kost ammissibbli ta' l-investiment; - il-perijodu għall-kalkolu ta' l-għajnuna li għandha tiġi inkluża fil-limiti massimi msemmija iżjed 'il fuq ta' 75 % u 50 % għandu jibda fl- 1 ta' Jannar 2001; kull għajnuna mitluba u riċevuta abbażi tal-qligħ li tippreċedi din id-data għandha tiġi eskluża mill-kalkolu; - ma għandu jkun hemm l-ebda ħtieġa li l-għajnuna tingħata lura jekk fid-data ta' l-adeżjoni l-impriża tkun diġà qabżet il-limiti massimi applikabbli; - għall-iskop ta' kalkolu ta' l-għajnuna totali, għandu jittieħed kont ta' l-għajnuna kollha mogħtija lill-benefiċjarju fir-rigward tal-kost ammissibbli, inkluża l-għajnuna mogħtija taħt skemi oħra u irrispettivament ta' jekk l-għajnuna tingħatax minn sorsi lokali, reġjonali, nazzjonali jew Komunitarji; - il-kost ammissibbli għandu jkun definit abbażi tal-Linji Gwida dwar l-għajnuna reġjonali nazzjonali [2]; - il-kost ammissibbli li jista' jittieħed kont tiegħu huwa dak li hu magħmul bejn l- 1 ta' Jannar 1995 u l- 31 ta' Diċembru 2006 skond programm ta' investiment adottat formalment mill-benefiċjarju mhux iktar tard mill- 31 ta' Diċembru 2002, u notifikat lill-Ministeru għas-Servizzi Ekonomiċi tar-Repubblika ta' Malta sal- 31 ta' Marzu 2003. (bb) L-għajnuna mogħtija mill-Istat għat-taħriġ, riċerka u żvilupp, u investiment ambjentali: - l-għajnuna ma għandhiex taqbeż il-limiti massimi rilevanti ta' l-intensità ta' l-għajnuna applikabbli għall-iskopijiet ta' l-għajnuna bħal dawn; - il-perijodu għall-kalkolu ta' l-għajnuna li għandha tiġi inkluża fil-limiti massimi applikabbli għandu jibda fl- 1 ta' Jannar 2001; kull għajnuna mitluba u riċevuta abbażi tal-qligħli jippreċedi din id-data għandha tiġi eskluża mill-kalkolu; - għall-iskopijiet tal-kalkolu ta' l-għajnuna totali, għandu jittieħed kont ta' kull għajnuna kollha mogħtija lill-benefiċjarju fir-rigward tal-kost ammissibbli, inkluża l-għajnuna mogħtija taħt skemi oħra u irrispettivament ta' jekk l-għajnuna tingħatax minn sorsi lokali, reġjonali, nazzjonali jew Komunitarji; - il-kost ammissibbli għandu jkun definit abbażi tar-regoli Komunitarji applikabbli għall-iskop ta' l-għajnuna konċernata; - ma għandu jkun hemm ebda ħtieġa li tingħata lura l-għajnuna jekk fid-data ta' l-adeżjoni l-impriża tkun diġà qabżet il-limiti massimi applikabbli; - il-kost ammissibbli li jista' jittieħed kont tiegħu huwa dak li jsir bejn l- 1 ta' Jannar 1995 u l- 31 ta' Diċembru 2006 skond il-programm ta' investiment adottat formalment mill-benefiċjarju mhux iktar tard mill- 31 ta' Diċembru 2002, u notifikat lill-Ministeru għas-Servizzi Ekonomiċi tar-Repubblika ta' Malta sal- 31 ta' Marzu 2003. (b) Kull għajnuna mogħtija taħt dawn iż-żewġ skemi li hemm referenza għalihom iktar 'il fuq u li ma tkunx mijuba konformi mal-kondizzjonijiet mniżżla f'(a) iktar 'il fuq sad-data ta' l-adeżjoni għandha tkun meqjusa bħala għajnuna ġdida skond il-mekkaniżmu eżistenti għall-għajnuna kif stipulat fl-Anness IV, Kapitolu 3 dwar il-Politika dwar il-Kompetizzjoni, ma' dan l-Att. (c) Malta għandha tipprovdi lill-Kummissjoni: - xahrejn wara d-data ta' l-adeżjoni, informazzjoni dwar l-adempiment tal-kondizzjonijiet stipulati f'(a) iktar 'il fuq; - sa l-aħħar ta' Settembru 2007, informazzjoni dwar il-kost ammissibbli ta' l-investiment effettivament magħmul mill-benefiċjarji taħt il-leġislazzjoni msemmija iktar 'il fuq, u l-ammonti totali ta' l-għajnuna riċevuti mill-benefiċjarji. 3. It-Trattat li jistabbilixxi l-Komunità Ewropea, it-Titolu VI, il-Kapitolu 1, ir-Regoli dwar il-Kompetizzjoni (a) Minkejja l-Artikoli 87 u 88 tat-Trattat tal-KE u bla ħsara għall-kondizzjonijiet imniżżla hawn taħt, Malta tista' tagħti l-miżuri li ġejjin ta' għajnuna għar-ristrutturar sa ammont massimu totali ta' MTL 419491000 lil Malta Drydocks u lil Malta Shipbuilding Company Limited, jew lil kull suċċessur legali tagħhom (minn hawn 'il quddiem imsejħin bħala it-"tarznari"), matul il-perijodu ta' ristrutturar mill-2002 sa l-aħħar ta' 2008, imqassmin kif ġejjin: - tħassir mill-kotba tad-dejn sa MTL 300000000; - għajnuna għall-investiment sa MTL 9983000 skond il-pjan ta' investiment kapitali inkluż fil-pjan ta' ristrutturar; - għotjiet għat-taħriġ sa MTL 4530000; - kumpens għall-kost soċjali minħabba r-ristrutturar sa MTL 32024000; - għajnuna għall-kost finanzjarju sa MTL 17312000; - għajnuna oħra relatata mal-kost finanzjarju għal għotjiet għat-taħriġu s-sussidju ta' l-investiment kapitali sa MTL 3838000; - sussidju għall-kapital li jitħaddem sa MTL 51804000. Dan l-element tal-pjan ta' għajnuna għat-tħaddim jonqos biż-żmien, sabiex mhux iżjed minn 25 % ta' l-ammont li jkun tħallas effettivament ma jkun jista' jitħallas matul l-aħħar erba' snin tal-pjan ta' ristrutturar. L-għajnuna għal kull punt ma għandhiex teċċedi n-nefqa li hi maħsuba li tkopri, u għandha tkun limitata għall-minimu neċessarju biex jinkisbu l-objettivi tal-pjan ta' ristrutturar. (b) Malta għandha timplimenta r-ristrutturar tat-tarznari abbażi ta' pjan ta' ristrutturar li l-iskop tiegħu hu li jikseb il-vijabbiltà totali mhux iktar tard mill-aħħar tal-perijodu tar-ristrutturar, u li jirrispetta l-kondizzjonijiet li ġejjin: (i) l-għajnuna għandha tingħata darba biss. L-ebda għajnuna oħra ma għandha tingħata lill-kumpannija li hija l-proprjetarja tat-tarznari wara l- 31 ta' Diċembru 2008; (ii) l-għadd ta' xogħol bniedem f'siegħa disponibbli għal forza tax-xogħol produttiva ppjanata għall-bini ta' vapuri, it-tiswija ta' vapuri u l-konverżjoni ta' bastimenti ta' 1410 persuni (wara r-ristrutturar) fi ħdan it-tarznari għandu jkunu ta' 2,4 miljun ta' xogħol bniedem f'siegħa kull sena; (iii) l-għadd ta' xogħol bniedem f'siegħa mibjugħ għat-tiswija ta' vapuri u għall-konverżjoni ta' vapuri ma għandux jeċċedi 2035000 għal kull waħda mill-għaxar snin wara l-bidu tal-perijodu ta' ristrutturar; (iv) il-bini ta' vapuri, kif definit fir-Regolament (KE) Nru. 1540/98 li jistabilixxi regoli ġodda dwar l-għajnuna għall-bini ta' vapuri [3], ma għandux jaqbeż produzzjoni annwali massima ta' 10000 tunnellaġġ gross ikkumpensat. It-tarznari jistgħu jnaqqsu mill-produzzjoni rrapportata tagħhom ix-xogħlijiet li ġejjin li jista' jintwera li jkunu ingħataw biex isiru barra minnhom: l-armar ta' l-impalkatura, it-trasport intern, is-servizzi proviżorji, is-servizzi ta' gwardjani, il-kostruzzjoni ta' istallazzjonijiet u mudelli, is-servizzi ta' tindif tal-vapuri, l-insulazzjoni u l-laminazzjoni, is-sistemi ta' sentina u saborra, is-sistemi tat-tifi tan-nar u tbexxix, il-kablaġġ (jekk mhux parti minn installazzjoni elettronika), installazzjoni elettronika (minħabba fil-proporzjon ġeneralment għoli tal-kost materjali, għandu jittieħed kont ta' 40 % biss tal-kost dokumentat ta' dawn l-operazzjonijiet), l-attrezzatura, ix-xogħol tal-ħadid, l-ipproċessar mekkaniku, is-sistemi sanitarji (minbarra l-kabini sanitarji) u s-sistemi tas-sħana; It-total ta' tunnellaġġ gross ikkumpensat tal-kuntratt inkwistjoni tal-bini tal-vapuri jista' jitnaqqas bil-perċentwali ta' l-operazzjonijiet li jsiru barra mit-tarnzari msemmija iktar 'il fuq. (v) il-baċir Nru. 1 tal-Malta Drydocks għandu jingħalaq għall-bini ta' vapuri, għall-konverżjoni ta' vapuri u t-tiswija ta' vapuri għal mill-inqas għaxar snin mid-data tal-bidu tal-perijodu ta' ristrutturar. Jekk il-baċir magħluq jerġa' jintuża għal attivitajiet oħra, dawn għandhom ikunu independenti mill-kumpanniji li huma proprjetarji tat-tarznari fil-preżent, u ma jistgħux ikollhom x'jaqsmu ma' bini ta' vapuri, tiswija ta' vapuri jew konverżjoni ta' vapuri; (vi) fir-rigward tar-riduzzjoni meħtieġa fl-għadd ta' ħaddiema tat-tarznari, Malta għandha tiżgura li l-forza tax-xogħol ċentrali neċessarja li tinżamm ikollha l-livelli ta' sengħa essenzjali; (vii) programmi tat-taħriġ assoċjati mal-pjan ta' ristrutturar għandhom ikunu kompatibbli mar-regoli Komunitarji ġeneralment applikabbli; (viii) kull għajnuna li tingħata bi ksur tal-kondizzjonijiet imsemmija hawn qabel għandha tingħata lura. (ċ) Jekk il-vijabbilità tat-tarznari ma tistax tinkiseb minħabba ċirkustanzi eċċezzjonali u li ma kie nux previsti fiż-żmien meta ġie mfassal il-pjan ta' ristrutturar, il-Kummissjoni tista' tirrevedi l-kondizzjonijiet stipulati f'(b) hawn qabel skond il-proċedura li jipprovdi għaliha l-Artikolu 88(1) tat-Trattat tal-KE. Qabel ma tibda din il-proċedura, il-Kummissjoni għandha tqis sew il-veduti ta' l-Istati Membri dwar l-eżistenza ta' ċirkustanzi eċċezzjonali. Dawn il-veduti għandhom jingħataw kemm abbażi ta' rakkomandazzjoni mill-Kummissjoni kif ukoll abbażi ta' l-informazzjoni rilevanti disponibbli u ċ-ċirkostanzi. L-ammont ta' għajnuna totali msemmi f'(a) hawn qabel ma jista' jinqabeż fl-ebda ċirkostanza. (d) Malta għandha tikkopera ma' l-arranġamenti ta' kontroll stabbiliti mill-Kummissjoni, inklużi spezzjonijiet fuq il-post minn esperti indipendenti, matul il-perijodu ta' ristrutturar. Malta għandha tipprovdi lill-Kummissjoni b'rapporti annwali dwar l-implimentazzjoni tal-pjan. Dawn ir-rapporti għandhom jinkludu kull informazzjoni rilevanti sabiex jgħinu lill-Kummissjoni tqis is-sitwazzjoni fir-rigward l-implimentazzjoni tal-programm ta' ristrutturar,. inkluż kif it-tarznari jiffissaw il-prezzijiet għal kuntratti ġodda tat-tiswija ta' vapuri u ta' bini ta' vapuri li jinkisbu mit-tarznari. Ir-rapport annwali ta' tarzna dwar il-produzzjoni għandu jispeċifika t-tunnellaġġ gross ikkumpensat ta' xogħlijiet eliġibbli li jsiru barra minnha skond il-perijodu ta' żmien attwali li matulu jkunu ntgħamlu minn terzi u jinkludi dan fil-kalkolu tat-tunnellaġġ gross ikkumpensat tal-kuntratt tal-bini tal-vapur. Fil-każ ta' vapuri li l-kostruzzjoni tagħhom testendi tul sentejn, il-figura tat-tunnellaġġ gross ikkumpensat għandha tiġi ffriżata fl-aħħar tas-sena sabiex jiġu evitati korrezzjonijiet retroattivi. It-tarzna għandha wkoll tkun f'posizzjoni li turi l-kuntratti kollha relatati ma' l-għoti ta' xogħlijiet li jsiru barra minnhom li hemm fil-lista fis-sub-paragrafu (b) (iv) għall-iskop ta' verifika. Minn Marzu 2003, Malta għandha tforni dawn ir-rapporti fi żmien xahrejn mill-aħħar ta' kull sena. L-aħħar rapport għandu jingħata sa l-aħħar ta' Marzu 2009, ħlief jekk ma jiġix miftiehem mod ieħor mill-Kummissjoni u Malta. [1] Ir-Rakkomandazzjoni tal-Kummissjoni 96/280/KE tat- 3 ta' April 1996 rigward it-tifsira ta' intrapriżi żgħar u ta' daqs medju (ĠU L 107, 30.4.1996, p. 4). [2] ĠU C 74, 10.3.1998, p. 9. [3] ĠU L 202, 18.7.1998, p. 1. --------------------------------------------------